Botniaring 13.05. Erkkilä iski takaisin 

Legends Trophy -luokan kauden toinen osakilpailulähtö Jurvan Botniaringillä oli jälleen kisapäivän parasta kilvanajoa. Kauden avauskisassa toiseksi jäänyt Sami Erkkilä iski takaisin kukistamalla jännittävän kisan päätteeksi Pasi Matintuvan. Matkaan lähdettiin lauantain kisan kierrosaikojen perusteella ja paalupaikalta starttasi Jouni ”Jone” Kuivala. Viimeisestä lähtöruudusta takaa-ajoon valmistautui lauantaina lämmittelykierroksen vetaririkon vuoksi ilman kisa-aikaa jäänyt Pekka Lehtola.

Heti ensimmäisestä kierroksesta alkaen kärkikamppailuun iskivät mukaan samat ukot kuin lauantain kisassa. Kuumimmassa viisikossa kurvasivat Kuivalan ja Ossi Kumpulan lisäksi Rory Penttinen, Pasi Matintupa ja Sami Erkkilä. Pekka Lehtola aloitti poimintaurakkansa kuittaamalla lähtösuoralla viisi sijaa ja ensimmäisen kierroksen päätteeksi laihialainen oli nostanut sijoitustaan kymmenellä pykälällä. Petri Lappalainen yritti kisan ensimmäisten mutkien aikana hyökkäystä kärkeen. Sisäradan ajolinjalle mahtuu kuitenkin vain tietty määrä autoja ja Lappalaisen auton haukatessa soralle mies putosi useita sijoja.

Parin kierroksen urakan jälkeen Rory Penttinen päästeli kärjessä, mutta aivan tappituntumalla paukuttivat Erkkilä ja Matintupa. Seuraavalla kierroksella kärjessä vieraili jälkimmäinen kaksikko ja kun samaan tahtiin vedettiin vielä kymmenen kierrosta, oli Erkkilän vuoro tervehtiä ruutulippua ensimmäisenä. Matintupa ja Penttinen tulivat seuraavina vain 0,3 sekunnin sisällä voittajasta. Kumpula pinnisti neljänneksi ennen Jone Kuivalaa ja LCF:n tuoretta puheenjohtajaa Jere Rantaniemeä. Pekka Lehtolan kova urakka riitti kahdeksanneksi, mutta kiireessä huomiotta jäänyt keltainen lippu toi miehelle aika-sakon (tarkasti 4,6 sekuntia) joka pudotti sijoituksen 12:nneksi.
-Tämä se on hienoa kisaa. Johtopaikka vaihtui joka kierroksella ja muutamilla kierroksilla useaan kertaan, myhäili voiton ajanut Erkkilä.
-Renkaissa oli nyt liikaa painetta. Auto oli mahdottoman liukas ajettava, puuskutti kakkoseksi kurvannut Matintupa.

Formulaisien Matti Räikkösen ja Seppo Kovalaisen ensimmäinen kohtaaminen asfaltilla vei Räikkösen miesten väliseen pistejohtoon. Viime kesänä parin kisan verran mustaa pintaa maistellut Räikkönen oli molemmissa starteissa ensimmäisiä asfalttikisojaan päästellyttä Kovalaista nopeampi.

Legendsien vaativuuden totesi myös sarjatulokas Risto Ahrikkala.
-Lähdin Legendseihin ihan siksi, että halusin mukaan luokkaan, jossa ei tarvitsisi viettää aikaa autotallissa. Erehdyin, sillä kyllä nämäkin laitteet vaativat paljon töitä, jos niillä aikoo pärjätä.
Lisäksi luulin, että kymmenen vuoden ajotauon aikana olisin unohtanut etuvedon tuoman ajokokemuksen. Ei vain ole unohtunut. Yritän vääntää Legendsiä kurviin kuin aikanaan etuvetoista Golfia. Ajohommat pitää nyt opetella uudelleen, totesi aikaan näyttävästi rallicrossissa Golfia kuskannut Ahrikkala.

Legends Trophyn kauden turnee jatkuu 9-10. kesäkuuta Tallinnan osakilpailulla